Илъэс 55-рэ ирокъу
Урысей Федерацэм Къэрал кIуэцI IуэхухэмкIэ министерствэм Следственнэ IэнатIэхэр къызэрыщызэрагъэпэщрэ илъэс 55-рэ ирикъуащ мэлыжьыхьым и 6-м. Абы ирихьэлIэу КъБР-м щыIэ МВД-м щекIуэкIащ махуэшхуэ зэхыхьэ.
Къызэхуэсахэм псалъэ гуапэкIэ захуигъэзащ КъБР-м къэрал кIуэцI IуэхухэмкIэ и министр полицэм и генерал-лейтенант Ромашкин Игорь. Зи махуэр зыгъэлъапIэ лэжьакIуэхэм фIыщIэ яхуищIащ республикэм хабзэр щыгъэбыдэным теухуауэ яхузэфIэкI зэращIэм папщIэ.
— Следственнэ лэжьыгъэм мыхьэнэшхуэ иIэщ. Следователыр и IэщIагъэм зэрыхуэIэижьым елъытащ цIыхухэм полицэм дзыхь къызэрыхуащIыр. Фи лэжьэкIэм елъытащ хабзэм тет цIыхухэр щIэпхъаджащIэхэм щыхъума зэрыхъур,- къыхигъэщащ Ромашкин Игорь.
СледствэмкIэ IэнатIэхэм я тхыдэм, я лэжьыгъэм теухуауэ къэпсэлъащ республикэм къэрал кIуэцI IуэхухэмкIэ и министрым и къуэдзэ — следственнэ управленэм и унафэщI полицэм и полковник Кудашкин Виктор.
Урысей МВД-м хыхьэ следствэмкIэ IэнатIэхэр къызэрызэрагъэпэщрэ илъэс 55-рэ зэрырикъум теухуауэ лэжьакIуэ нэхъыфIхэм щIыхь тхылъхэмрэ саугъэт лъапIэхэмрэ иратащ.
УАРДЭ Жансурэт.
